Document ID: 32014R0031

Title and Content:
ΚΑΝΟΝΙΣΜΌΣ (ΕΕ) αριθ. 31/2014 ΤΗΣ ΕΠΙΤΡΟΠΉΣ της 14ης Ιανουαρίου 2014 για την κατάργηση των αποφάσεων 2004/301/ΕΚ και 2004/539/ΕΚ και του κανονισμού (ΕΕ) αριθ. 388/2010 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως τα άρθρα 19 και 21, Εκτιμώντας τα ακόλουθα: (1) Ο κανονισμός (ΕΚ) αριθ. 998/2003 ορίζει τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και τους κανόνες περί ελέγχου αυτών των μετακινήσεων. Εφαρμόζεται στις μετακινήσεις μεταξύ κρατών μελών ή στις μετακινήσεις με προέλευση από τρίτες χώρες ζώων συντροφιάς των ειδών που απαριθμούνται στο παράρτημα I του εν λόγω κανονισμού. Οι σκύλοι, οι γάτες και οι ικτίδες περιλαμβάνονται στα μέρη Α και Β του εν λόγω παραρτήματος. Ο κανονισμός (ΕΚ) αριθ. 998/2003 εφαρμόζεται από την 3η Ιουλίου 2004. (2) Η απόφαση 2003/803/ΕΚ της Επιτροπής, της 26ης Νοεμβρίου 2003, σχετικά με την καθιέρωση ενός υποδείγματος διαβατηρίου για τις ενδοκοινοτικές μετακινήσεις σκύλων, γατών και κουναβιών (2) θεσπίζει το υπόδειγμα διαβατηρίου για τη μετακίνηση των ζώων συντροφιάς των ειδών σκύλων, γατών και ικτίδων μεταξύ των κρατών μελών, όπως προβλέπεται στο άρθρο 5 παράγραφος 1 στοιχείο β) του κανονισμού (ΕΚ) αριθ. 998/2003. (3) Για να διευκολυνθεί η μετάβαση στις ρυθμίσεις του κανονισμού (ΕΚ) αριθ. 998/2003, εκδόθηκε η απόφαση 2004/301/ΕΚ της Επιτροπής, της 30ής Μαρτίου 2004, για την παρέκκλιση από τις αποφάσεις 2003/803/ΕΚ και 2004/203/ΕΚ όσον αφορά τη μορφή των πιστοποιητικών και των διαβατηρίων για τις μετακινήσεις μη εμπορικού χαρακτήρα σκύλων, γάτων και ικτίδων και για την τροποποίηση της απόφασης 2004/203/ΕΚ (3), προκειμένου τα πιστοποιητικά και τα διαβατήρια που έχουν εκδοθεί για τα ζώα συντροφιάς πριν από την ημερομηνία εφαρμογής του κανονισμού (ΕΚ) αριθ. 998/2003 να εξακολουθήσουν να χρησιμοποιούνται, υπό τον όρο ότι πληρούνται ορισμένες προϋποθέσεις. (4) Επιπλέον, η απόφαση 2004/539/ΕΚ της Επιτροπής, της 1ης Ιουλίου 2004, σχετικά με τη θέσπιση μεταβατικού μέτρου για την εφαρμογή του κανονισμού (ΕΚ) αριθ. 998/2003 για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς (4), προβλέπει ότι τα κράτη μέλη έπρεπε να επιτρέψουν την είσοδο στο έδαφός τους, έως την 1η Οκτωβρίου 2004, των ζώων συντροφιάς των ειδών που αναφέρονται στο παράρτημα I του κανονισμού (ΕΚ) αριθ. 998/2003, σύμφωνα με τους εθνικούς κανόνες που ίσχυαν πριν από την 3η Ιουλίου 2004. (5) Ο κανονισμός (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (5) καταργεί και αντικαθιστά τον κανονισμό (ΕΚ) αριθ. 998/2003. Τα μέτρα που θεσπίστηκαν για τη διευκόλυνση της μετάβασης στις ρυθμίσεις του κανονισμού (ΕΚ) αριθ. 998/2003, ως εκ τούτου, είναι άνευ αντικειμένου. Συνεπώς, οι αποφάσεις 2004/301/ΕΚ και 2004/539/ΕΚ θα πρέπει να καταργηθούν. (6) Επιπλέον, εκδόθηκε ο κανονισμός (ΕΕ) αριθ. 388/2010 της Επιτροπής, της 6ης Μαΐου 2010, για την εφαρμογή του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά τον μέγιστο αριθμό ζώων συντροφιάς ορισμένων ειδών που μπορούν να υπόκεινται σε μη εμπορικού χαρακτήρα μετακινήσεις (6) προκειμένου να αποφευχθεί τυχόν δολία παρουσίαση εμπορικών μετακινήσεων σκύλων, γατών και ικτίδων ως μη εμπορικού χαρακτήρα μετακινήσεων, όταν τα ζώα αυτά μετακινούνται σε ένα κράτος μέλος από άλλο κράτος μέλος ή τρίτη χώρα η οποία περιλαμβάνεται στο τμήμα 2 του μέρους Β του παραρτήματος II του κανονισμού (ΕΚ) αριθ. 998/2003. (7) Οι διατάξεις του κανονισμού (ΕΕ) αριθ. 388/2010 επανεξετάστηκαν και περιλαμβάνονται στον κανονισμό (ΕΕ) αριθ. 576/2013. Ο κανονισμός (ΕΕ) αριθ. 576/2013 εφαρμόζεται από την 29η Δεκεμβρίου 2014. Ο κανονισμός (ΕΕ) αριθ. 388/2010, ως εκ τούτου, καθίσταται άνευ αντικειμένου από την ημερομηνία εφαρμογής του κανονισμού (ΕΕ) αριθ. 576/2013 και, ως εκ τούτου, θα πρέπει να καταργηθεί με ισχύ από την εν λόγω ημερομηνία. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αποφάσεις 2004/301/ΕΚ και 2004/539/ΕΚ καταργούνται. Άρθρο 2 Ο κανονισμός (ΕΕ) αριθ. 388/2010 καταργείται από την 29η Δεκεμβρίου 2014. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιανουαρίου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
2181
614
3156
2711
2450

EuroVoc IDs (Expanded): 2442
2181
614
3156
2711
2450

Dataset Source: meu

Split: test